Author: administrator
Last saved by: Porubčin Karol
Company: Abyss

Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 299/2007 Z. z. o úprave osobných požitkov poskytovaných duchovným cirkví a náboženských spoločností v znení neskorších predpisov sa predkladá na základe § 3 ods. 2 zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov. 
Podľa zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov sa má základný plat duchovných v príslušnom roku zvýšiť o rovnaké percento alebo o rovnakú pevnú sumu a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa osobitného predpisu (zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov).
V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dňa 20. novembra 2017 dohodli na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní niektorých zamestnancov pri výkone práce vo verejnom záujme na rok 2018 (ďalej len „kolektívna zmluva“). Podľa kolektívnej zmluvy sa s účinnosťou od 1. januára 2018 základná stupnica platových taríf zamestnancov pri výkone práce vo verejnom záujme zvyšuje o 4,8 %. 
V nadväznosti na uvedené sa predkladaným návrhom nariadenia vlády SR rovnakým spôsobom a v rovnakom termíne, t.j. o 4,8 % od 1. januára 2018, zvyšujú základné platy duchovných cirkví a náboženských spoločností, ktoré požadujú finančný príspevok zo štátneho rozpočtu.  
Na vydanie nariadenia vlády splnomocňuje vládu Slovenskej republiky § 3 ods. 2 zákona č. 218/1949 Zb. v znení neskorších predpisov. 
Návrh nariadenia vlády je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a s právom Európskej únie. 
Návrh nariadenia vlády Slovenskej republiky bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov. 
Navrhovaná právna úprava bude mať negatívny vplyv na rozpočet verejnej správy, pozitívne sociálne vplyvy a  nebude mať žiadny vplyv na podnikateľské prostredie, životné prostredie, informatizáciu spoločnosti, ani na služby verejnej správy pre občana.